Na podlagi Zakona o uresničevanju javnega interesa za kulturo (Uradni list RS, št. 77/07, uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 - ZNOrg); v nadaljevanju: ZUJIK) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) in s Pravilnikom o strokovnih komisijah (Uradni list RS, št. 173/20) Ministrstvo za kulturo Republike Slovenije objavlja

Javni razpis za izbor javnih kulturnih programov na področju umetnosti, ki jih bo v letih 2022-2025 sofinancirala Republika Slovenija iz proračuna, namenjenega za kulturo

(v nadaljevanju: programski razpis, oznaka JPR-PROG-2022-2025)

1. **Naziv in sedež naročnika javnega razpisa**

Republika Slovenija, Ministrstvo za kulturo, Maistrova ulica 10, Ljubljana (v nadaljevanju: Ministrstvo).

1. **Predmet in področja javnega razpisa**

Predmet programskega razpisa, oznaka JPR-PROG-2022-2025, je sofinanciranje javnih kulturnih programov na področju umetnosti, ki jih bodo izvajalci javnih kulturnih programov izvedli v obdobju od 2022 do vključno 2025.

V razpisu uporabljeni in zapisani izrazi v slovnični obliki za moški spol se uporabljajo kot nevtralni za ženski in moški spol.

1. **Cilj razpisa**

Cilj javnega razpisa je povečanje dostopnosti do kakovostnih javnih kulturnih dobrin s podporo programom izvajalcev javnih kulturnih programov na področju umetnosti, katerih dosedanje delovanje na nacionalni ravni bo prepoznano kot vrhunsko oziroma nujno potrebno za uresničevanje načel raznovrstnosti in dostopnosti javnih kulturnih dobrin. Izbranih bo največ 34 (štiriintrideset) javnih kulturnih programov, ki bodo po svojem prispevku k uresničevanju javnega interesa za kulturo prepoznani kot programi, ki so po obsegu, kakovosti in dostopnosti primerljivi s programi, ki jih zagotavljajo javni zavodi na področju kulture.

1. **Pomen izrazov in upravičenost stroškov**

**Razpisna področja** souprizoritvene, glasbene, vizualne in intermedijske umetnosti.

**Uprizoritvene umetnosti** sopodročje umetnosti, ki obsega različne oblike, prakse in izraze gledališke ustvarjalnosti: dramsko in lutkovno gledališče, postdramsko gledališče, sodobne plesne prakse, ambientalno in ulično gledališče ter razne eksperimentalne in raziskovalne gledališke prakse.

**Glasbene umetnosti** sopodročje umetnosti, ki vključuje vse zvrsti, prakse in vsebine, ki jih druži raziskovanje zvoka in glasbeno ustvarjanje ter balet. Sem sodijo tradicionalne glasbene zvrsti, ki so se razvijale skozi dolgo zgodovino glasbene umetnosti: opera, komorna in orkestralna glasba, etno glasba, zborovsko petje in glasbeno-scenske predstave, kot tudi vsi sodobni načini glasbenega in baletnega izražanja.

**Vizualne umetnosti** sopodročje umetnosti, ki zajema različne oblike, postopke in izraze likovne ustvarjalnosti in vključuje tradicionalne zvrsti (slikarstvo, kiparstvo, grafiko in ilustracijo) kot tudi fotografijo, video ter vse sodobne ustvarjalne in raziskovalne likovne prakse. V okvir širšega področja vizualnih umetnosti sodita kot avtonomni enoti tudi arhitektura in oblikovanje, ki v umetniških dosežkih presegata obrt.

**Intermedijske umetnosti** so v kontekstu tega razpisa opredeljene kot umetniške prakse, ki v raziskovanju novih izraznih možnosti ter tematik segajo prek meja uveljavljenih umetnostnih zvrsti in področij. V nasprotju z večpredstavnostnimi pristopi likovnih, uprizoritvenih, glasbenih in drugih uveljavljenih umetniških praks so intermedijske umetnosti pogosto naravnane transdisciplinarno (posamič vzpostavljajo novo polje raziskovanja), delujejo na presečiščih različnih znanosti in ved ter umetnosti, pa tudi sodobnih tehnologij. V svojem ustvarjalnem izrazu, uporabljenih orodjih ter pristopih se opirajo na nove informacijske in komunikacijske tehnologije oziroma medije, vsebujejo pa tudi njihovo kritično refleksijo v družbenem kontekstu. V praksi se najpogosteje manifestirajo kot instalacija, razstava, performans ali intervencija v javnem prostoru, v virtualnih prostorih oziroma na medmrežju, pa tudi kot nove eksperimentalne predstavitvene oblike.

**Javni kulturni program** (v nadaljevanju: program) je po vsebini, zasnovi in obsegu zaključena celota programskih sklopov, ki kontinuirano potekajo skozi vse leto. Javni kulturni program lahko poleg osnovnega razpisnega področja vsebuje tudi programske dejavnosti na drugih razpisanih področjih umetnosti, če so smiselno vsebinsko vpete v osnovno programsko usmeritev prijavitelja. Javni kulturni program je v celoti in v svojih delih dostopen javnosti in bo izveden v obdobju od 2022 do vključno 2025. Ministrstvo bo vsako leto preverjalo usklajenost programa s strateškim načrtom izvajalca.

**Strateški načrt** je dokument temeljne programske vizije za razpisano programsko obdobje. Dokument vsebuje analizo stanja, vizijo želene pozicije po zaključku programskega obdobja, določa cilje, predvidene ukrepe za doseganje ciljev ter izkazuje usmerjenost prijavitelja v trajno delovanje.

**Programski sklop** je del programa, ki je po vsebini, zasnovi in obsegu zaključena celota in je v celoti dostopna javnosti. Vrste programskih sklopov so opredeljene v okviru posameznega razpisnega področja. Programski sklop je sestavljen iz programskih enot.

**Programska enota** je konkretna programska aktivnost, enovit dogodek v kraju in času, na primer: konkretna produkcija, koncertni cikel, razstava, instalacija, performans, notna izdaja, mednarodni dogodek ipd.

**Koprodukcija** posameznih projektov znotraj prijavljenega programa je enakovreden odnos dveh ali več izvajalcev, ki združijo kreativne potenciale in sredstva za uresničitev skupnega projekta. Koprodukcija pomeni, da so vsi partnerji odgovorni za realizacijo projekta in so upravičeni do enakovrednih skupnih referenc, skladno z medsebojnim pisnim dogovorom. Pri prijavi koprodukcijskih projektov skupna zaprošena vsota vseh koproducentov ne sme presegati 70% vrednosti projekta.

Koprodukcijska razmerja ureja podpisan dogovor, v katerem so jasno opredeljene odgovornosti in dolžnosti posameznega partnerja ter natančno razmejene vse obveznosti (finančne, vsebinske, kadrovske, izvedbene). Podpisani dogovor med koprodukcijskimi partnerji, iz katerega je jasno razviden delež vseh koproducentov, je obvezna priloga k prijavi koprodukcijskega projekta.

**Osnovno razpisno področje** je tisto razpisno področje, ki v pretežni meri, po obsegu in načinu izvajanja, opredeljuje osrednji kulturni program prijavitelja.

**Druga razpisna področja** so razpisna področja, ki jih lahko prijavitelj, ob izpolnjevanju splošnih in posebnih pogojev na osnovnem razpisnem področju, vključi v svoj program, če zanje izpolnjuje posebne pogoje in kriterije, ki so navedeni v točkah 6.3. in 8.5. razpisnega besedila.

**Izvajalec programa** je skladno z določili 58. člena ZUJIK pravna oseba, katere dejavnost je po kvaliteti ali po pomenu primerljiva s kulturno dejavnostjo javnih zavodov z njegovega delovnega področja; pravna oseba, katere dejavnost se praviloma ne zagotavlja v javnih zavodih, njegov kulturni program pa je v javnem interesu. Izvajalec programa je odgovorni nosilec programa ter poslovno in programsko predstavlja kulturno organizacijo.

**Upravičene osebe** so nevladne kulturne organizacije, registrirane za opravljanje kulturno-umetniških dejavnosti ter posredovanje kulturnih dobrin v Sloveniji, ki že delujejo na področju razpisa in izpolnjujejo splošne in posebne pogoje za sodelovanje na razpisu. Glede na osnovno dejavnost niso izobraževalne, znanstvene ali vzgojno-izobraževalne institucije oziroma so organizacije, katerih temeljni namen za ustanovitev je opravljanje kulturno-umetniških dejavnosti ter posredovanje kulturnih dobrin v Sloveniji.

**Nevladna kulturna organizacija za namen tega razpisa je** društvo, ustanova, zavod, zadruga ali druga nevladna organizacija s področja kulture, ki po svoji osnovni dejavnosti ne sodi med izobraževalne ali druge podporne organizacije, katerih temeljni namen za ustanovitev ni bilo opravljanje kulturno-umetniških dejavnosti ter posredovanje kulturnih dobrin v Sloveniji. Nevladna kulturna organizacija mora izpolnjevati naslednje pogoje:

* ima sedež v Republiki Sloveniji,
* ustanovile so jo izključno domače ali tuje fizične ali pravne osebe zasebnega prava,
* je nepridobitna,
* je neprofitna,
* je neodvisna od drugih subjektov,
* ni organizirana kot politična stranka, cerkev ali druga verska skupnost, sindikat ali zbornica,
* se presoja v skladu z Zakonom o nevladnih organizacijah (Uradni list RS, št. 21/18).

**Upravičeni stroški:**

Izvajalec na razpisu izbranega programa je upravičen do sofinanciranja naslednjih stroškov za izvedbo programa:

- splošni stroški delovanja,

- stroški dela zaposlenih,

- programski materialni stroški,

- stroški nakupa opreme in investicijskega vzdrževanja, vezani na izvedbo programa.

Upravičeni stroški za sofinanciranje s strani ministrstva so sestavljeni izključno iz upravičenih stroškov, navedenih v razpisni prijavi prijavitelja. Upravičeni stroški so tisti, ki:

* izhajajo iz predmeta pogodbe,
* so nujno potrebni za kvalitetno izvedbo (so)financiranega programa in so vezani na izvedbo programa,
* nastanejo izključno za namen realizacije (so)financiranega programa in se lahko v celoti pripišejo temu programu,
* so opredeljeni v prijavi prijavitelja,
* so razumni in utemeljeni ter skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* so dejansko nastali izvajalcu,
* so transparentni in preverljivi,
* temeljijo na verodostojnih knjigovodskih in drugih listinah, so evidentirani na računih izvajalca v skladu z veljavnimi računovodskimi načeli in so opredeljeni v skladu z zahtevami obstoječe zakonodaje,
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija),
* niso in ne bodo sočasno financirani od drugih sofinancerjev projekta (dvojno financiranje).

**Programski materialni stroški** so stroški, nastali z izvedbo posameznega programa, vključno z avtorskimi honorarji in stroški za redno strokovno pogodbeno sodelovanje. Redno strokovno pogodbeno sodelovanje presega čas trajanja posamezne programske enote oziroma izkazuje vezanost na izvajanje programa kot celote.

**Splošni stroški delovanja** so stroški delovanja izvajalca programa, ki se jih ne da vezati le na izvedbo programa (npr. najemnine prostorov, varovanje, računovodstvo, pisarniški material, ogrevanje, elektrika, voda, telefon …) in so nujni za izvajanje programa, ki je podprt v okviru razpisa. Izvajalci niso upravičeni do stroškov investicijskega vzdrževanja, ki se nanašajo na javno kulturno infrastrukturo, ki jo imajo v brezplačnem upravljanju skladno s 75. členom ZUJIK**.**

**Stroški dela** **zaposlenih** so stroški, nastali z izplačilom dohodka osebam, ki imajo z izvajalcem programa sklenjeno delovno razmerje na podlagi pogodbe o zaposlitvi.

Izvajalci programa brez zaposlenih niso upravičeni do stroškov dela.

**Stroški nakupa opreme in investicijskega vzdrževanja** so stroški, nastali z nakupom opreme in investicijskim vzdrževanjem, ki so nujno potrebni za izvedbo programa.

**Referenčna prizorišča** na področju vizualnih in intermedijskih umetnosti so tiste galerije in drugi prireditveni prostori, ki so se v preteklosti že uveljavili prek razstavnih dogodkov s področja vizualnih in intermedijskih umetnosti oziroma potrebno referenčnost zagotavljajo sodelavci aktualnega projekta (muzeji in galerije, kustosi in umetniki).

**Razstavnina** je avtorski honorar umetniku, ki javno predstavi svoja umetniška dela na razstavi ali drugem razstavnem ali performativnem dogodku. Ministrstvo ga uvršča med obvezne stroške na področjih vizualnih in intermedijskih umetnosti in določa najnižje bruto obsege: najmanj 500,00 EUR za osebno razstavo iz tekoče produkcije, najmanj 1.500,00 EUR za pregledno razstavo in najmanj 3.000,00 EUR za retrospektivno razstavo. V primeru skupinske razstave se vsaj 20 % pogodbene vrednosti nameni sodelujočim umetnikom. Razstavnine brez posebnega pisnega dogovora z avtorjem ni dopustno nadomestiti s produkcijskim vložkom ali katalogom.

**Finančna uravnoteženost** programa pomeni uravnoteženost upravičenih stroškov programa z njegovim obsegom in vsebino zlasti glede cenovne primernosti in stroškovne učinkovitosti.

**Celotna vrednost programa** obsega vse načrtovane odhodke.

1. **Razpisna področja, programski sklopi in vrste programski sklopov**

Ministrstvo na področju umetnosti razpisuje naslednja razpisna področja in vrste programskih sklopov:

* 1. **Uprizoritvene umetnosti**
		1. **Produkcija in postprodukcija**
* Premiere in ponovitve premiernih uprizoritev
* Ponovitve uprizoritev iz prejšnjih sezon
* Avtorski opus
* Produkcije mladih avtorjev

Programski sklop »Produkcija in postprodukcija« je namenjen sofinanciranju produkcije in postprodukcije na področju uprizoritvenih umetnosti v Sloveniji. Deli se na naslednje vrste programskega sklopa: premiere (uprizoritve, premierno uprizorjene v tekočem letu sofinanciranja) in ponovitve premiernih uprizoritev v letu premiere v Sloveniji, ponovitve uprizoritev iz prejšnjih sezon, avtorske opuse in produkcije mladih avtorjev.

»Avtorski opus«obsega eno ali več produkcij posameznega avtorja s statusom samozaposlenega v kulturi na področju uprizoritvenih umetnosti, ki ima jasen umetniški koncept in bo izveden v dveh letih sofinanciranja ter obsega vse dejavnosti avtorja, ki so potrebne za realizacijo opusa.

»Produkcija mladega avtorja« obsega produkcijo posameznega mladega avtorja (ki v letu podpore ne bo presegel starosti 30 let) s statusom samozaposlenega v kulturi na področju uprizoritvenih umetnosti pod mentorstvom in z organizacijsko/producentsko podporo izvajalca programa, z jasnim umetniškim konceptom mladega avtorja. Izvedena bo v tekočem letu sofinanciranja ter obsega vse dejavnosti mladega avtorja, ki so potrebne za njeno realizacijo.

Enoto programskega sklopa predstavlja posamezna produkcija (premiera, produkcija ustvarjalca v okviru avtorskega opusa ali mladih ustvarjalcev) oziroma vse ponovitve ene uprizoritve (naslova) v tekočem letu (ponovitve premiernih uprizoritev, ponovitve uprizoritev iz prejšnjih sezon) v Sloveniji.

Prednostne usmeritve programskega sklopa so:

* vključevanje kakovostnih in izvirnih avtorjev, avtorskih skupin ter ostalih izvajalcev s statusom samozaposlenih v kulturi,
* izvirnost in ustvarjalnost v pristopu in izvedbi,
* kontinuirano predstavljanje na referenčnih prizoriščih v slovenskem prostoru, s poudarkom na teritorialni razpršenosti.

**5.1.2 Mednarodno sodelovanje in gostujoče uprizoritve**

* Gostovanja v tujini
* Gostujoče uprizoritve – iz Slovenije, zamejstva in tujine

Programski sklop »Mednarodno sodelovanje in gostujoče uprizoritve« je namenjen sofinanciranju gostovanja uprizoritev, ki so del programa, v tujini ter sofinanciranju gostujočih uprizoritev drugih producentov iz Slovenije, zamejstva in tujine. Sem sodijo tudi ponovitve mednarodnih koprodukcij v tujini.

Enoto programskega sklopa predstavlja posamezno gostovanje (ali posamezna turneja) v tujini oziroma posamezna gostujoča uprizoritev.

Prednostni usmeritvi programskega sklopa sta:

* gostovanje na referenčnih prizoriščih v mednarodnem prostoru,
* gostovanje na podlagi vključevanja v mednarodne mreže za posredovanje umetniških vsebin.
	+ 1. **Mednarodni festivali in platforme**

Programski sklop »Mednarodni festivali in platforme« je namenjen sofinanciranju priprave, organizacije in izvedbe mednarodnega festivala ali platforme na področju uprizoritvenih umetnosti. Mednarodni festival mora vključevati gostovanja projektov s področja uprizoritvenih umetnosti producentov iz tujine, kamor ne sodijo predvajanja posnetkov uprizoritev.

Enoto programskega sklopa predstavlja mednarodni festival ali platforma.

Prednostne usmeritve programskega sklopa so:

* predstavitev referenčnih in kakovostnih slovenskih in tujih izvajalcev in projektov,
* vabljenje referenčnih tujih selektorjev, strokovnjakov in kritikov,
* vsebinska celovitost,
* raznovrstnost form (predstave, delavnice, predavanja, pogovori …).
	+ 1. **Podporni programi**

Programski sklop »Podporni programi« je namenjen sofinanciranju programskih aktivnosti na področju uprizoritvenih umetnosti, ki bistveno prispevajo k vsebinski celovitosti in zaokroženosti programa in so osredotočeni na zagotavljanje ustreznega podpornega okolja za uspešno izvajanje programa, njegov razvoj ter oblikovanje in krepitev zanimanja in refleksije s strani javnosti. V programski sklop sodijo študijske, teoretske, izobraževalne, popularizirajoče, kulturno-vzgojne in druge aktivnosti, ki jih po formi in vsebini ni mogoče opredeliti v obstoječih programskih sklopih.

Enoto programskega sklopa predstavljajo posamezno izvedeno predavanje, usposabljanje, okrogla miza, simpozij, raziskava ipd. Enota programa je lahko tudi kulturno-vzgojni program, ki se navezuje na prijavljene enote programa v točki 5.1.1.

Prednostne usmeritve programskega sklopa so:

* vključevanje referenčnih predavateljev in mentorjev iz slovenskega in mednarodnega kulturnega prostora,
* izvajanje prenosa znanja na področjih uprizoritvenih vsebin in praks, za katere izobraževanje v slovenskem prostoru ni ustrezno zastopano in razvito,
* spodbujanje zanimanja za umetniške vsebine s področja izvajanja programa med mladimi,
* krepitev kritiške stroke s področja izvajanja programa,
* strokovno spremljanje in vrednotenje umetniškega ustvarjanja, izvajanja in drugega udejstvovanja s področja programa.
	1. **Glasbene umetnosti**

**5.2.1 Produkcija in postprodukcija**

Programski sklop je namenjen sofinanciranju koncertne, baletne ter glasbenoscenske produkcije in njenem predstavljanju v slovenskem in mednarodnem kulturnem prostoru. Programski sklop se deli na premiere in njihove ponovitve v času trajanja sofinanciranja programa. Izvajalec programa je nosilec posamezne produkcije (producent) in jo izvaja v sodelovanju z umetniškimi ustvarjalci in izvajalci. Predstavljanje produkcije poteka na način izvedbe oziroma uprizoritve te produkcije na domačih in tujih odrih.

Enoto programskega sklopa predstavlja: posamezna premiera produkcije ali vse ponovitve ene izvedbe oziroma uprizoritve v tekočem letu.

Prednostne usmeritve programskega sklopa so:

* vključevanje kakovostnih, novih in izvirnih slovenskih glasbenih, baletnih ali glasbenoscenskih del referenčnih in kakovostnih slovenskih ustvarjalcev,
* izvajanje s strani referenčnih in kakovostnih slovenskih izvajalcev,
* izkazovanje skrbi za uveljavljanje posebej nadarjenih mladih slovenskih ustvarjalcev in izvajalcev,
* kontinuirano predstavljanje na referenčnih odrih v slovenskem in mednarodnem kulturnem prostoru, z dodatnim poudarkom na teritorialni razpršenosti,
* koprodukcijska sodelovanja, s poudarkom na sodelovanju z javnimi zavodi,
* doprinos k zagotavljanju ustrezne žanrske raznovrstnosti slovenske glasbene umetnosti.

**5.2.2 Organizacija koncertnih ciklov in festivalov**

Programski sklop je namenjen sofinanciranju priprave, organizacije in izvedbe koncertnega cikla ali festivala.

Enoto programskega sklopa predstavlja: koncertni cikel (najmanj 5 koncertnih dogodkov) ali glasbeni festival (najmanj 2 dni).

Prednostne usmeritve programskega sklopa so:

* zasledovanje zvrstne profiliranosti,
* predstavitev referenčnih in kakovostnih slovenskih in tujih izvajalcev in projektov,
* zagotavljanje primernega deleža slovenske glasbene ustvarjalnosti,
* vabljenje referenčnih tujih programskih vodij, producentov, strokovnjakov in kritikov,
* vsebinska celovitost,
* koprodukcijska sodelovanja, s poudarkom na sodelovanju z javnimi zavodi,
* izmenjevanje glasbenih vsebin s sorodnimi organizacijami iz mednarodnega kulturnega prostora.

**5.2.3 Mednarodno sodelovanje in promocija**

Programski sklop je namenjen sofinanciranju mednarodnega sodelovanja in promocije s ciljem mednarodnega uveljavljanja slovenske glasbene ustvarjalnosti, npr. sklepanja dogovorov za glasbene nastope, turneje, snemanja pri referenčnih tujih založbah, mednarodne koprodukcije, itn.

Enoto programskega sklopa predstavlja: posamičen mednarodni dogodek (npr. posamičen nastop, udeležba na glasbenem sejmu, mednarodna koprodukcija) ali serija dogodkov (npr. organizacija mednarodne turneje izvajalca).

Prednostne usmeritve programskega sklopa so:

* predstavitev najbolj referenčnih in kakovostnih slovenskih ustvarjalcev in izvajalcev,
* predstavljanje aktualnih, sodobnih in inovativnih umetniških vsebin,
* predstavljanje slovenske glasbene ustvarjalnosti na referenčnih mednarodnih sejmih v tujini,
* gostovanje na referenčnih mednarodnih koncertnih odrih in prizoriščih,
* vključevanje v mednarodne mreže za posredovanje umetniških vsebin.

**5.2.4. Glasbeno založništvo**

Programski sklop je namenjen sofinanciranju izdaje nosilcev zvoka, notnih izdaj in revijalnega tiska. Posamezne izdaje so lahko fizične ali pretočne oz. spletne.

Enoto programskega sklopa predstavlja: posamezna izdana številka revije oz. nosilec zvoka oz. notna izdaja.

Prednostne usmeritve programskega sklopa so:

* predstavljanje referenčnih in kakovostnih slovenskih ustvarjalcev in izvajalcev,
* skrb za arhiviranje pomembne dediščine slovenske glasbene ustvarjalnosti oz. skrb za izdajanje del posebej nadarjenih mladih slovenskih ustvarjalcev in izvajalcev,
* vključevanje v distribucijske tokove za zagotavljanje ustrezne dostopnosti zainteresirani javnosti, z dodatnim poudarkom na mednarodni dostopnosti,
* prispevek k zagotavljanju ustrezne žanrske raznovrstnosti na področju slovenske glasbene umetnosti.

**5.2.5 Naročila novih izvirnih slovenskih glasbenih del in koreografij**

Programski sklop je namenjen sofinanciranju naročil novih izvirnih slovenskih glasbenih del in koreografij. Posamezna dela morajo biti v tekočem koledarskem letu tudi javno izvedena in arhivirana.

Enoto programskega sklopa predstavlja: posamezno naročeno, predstavljeno in arhivirano glasbeno delo.

Prednostne usmeritve programskega sklopa so:

* naročanje del referenčnih, kakovostnih in aktualnih slovenskih glasbenih ustvarjalcev in koreografov,
* izvajanje naročenih del s strani referenčnih in kakovostnih slovenskih izvajalcev,
* skrb za angažiranje in uveljavljanje posebej nadarjenih mladih slovenskih glasbenih ustvarjalcev in koreografov,
* naročena dela, ki izkazujejo tendence k razvijanju in uveljavljanju novih kompozicijskih in izraznih možnosti,
* predstavljanje naročenih del v okviru referenčnih in odmevnih projektov,
* prispevek k zagotavljanju ustrezne žanrske raznovrstnosti slovenske glasbene umetnosti.

**5.2.6 Podporni programi**

Programski sklop je namenjen sofinanciranju programskih aktivnosti na področju glasbenih umetnosti, ki bistveno prispevajo k vsebinski celovitosti in zaokroženosti programa in so osredotočeni na zagotavljanje ustreznega podpornega okolja za uspešno izvajanje programa, njegov razvoj ter oblikovanje in krepitev zanimanja in refleksije s strani javnosti. V programski sklop sodijo organizacija in izvedba neformalnih usposabljanj ter predavanj, simpozijev, tekmovanj, okroglih miz, podeljevanje strokovnih nagrad in drugih referenčnih strokovnih priznanj ter drugih podpornih aktivnosti s področja glasbene umetnosti, ki jih po formi in vsebini ni mogoče opredeliti v obstoječih programskih sklopih.

Enoto programskega sklopa predstavljajo posamezno izvedeno predavanje, delavnica, usposabljanje, okrogla miza, simpozij, raziskava ipd. Enota programa je lahko tudi kulturno-vzgojni program, ki se navezuje na prijavljene enote programa v točkah 5.2.1. in 5.2.2.

Prednostne usmeritve programskega sklopa so:

* vključevanje referenčnih predavateljev in mentorjev iz slovenskega in mednarodnega kulturnega prostora,
* izvajanje prenosa znanja na področjih glasbenih, baletnih ali glasbenoscenskih vsebin in praks, za katere usposabljanje in izobraževanje v slovenskem prostoru ni ustrezno zastopano in razvito,
* spodbujanje zanimanja za umetniške vsebine s področja izvajanja programa med mladimi,
* krepitev kritiške stroke s področja izvajanja programa,
* strokovno spremljanje in vrednotenje umetniškega ustvarjanja, izvajanja in drugega udejstvovanja s področja programa.
	1. **Vizualne umetnosti**

**5.3.1 Produkcija razstavnih in festivalskih programov v Sloveniji**

Programski sklop je namenjen sofinanciranju prijaviteljeve produkcije razstavnih in festivalskih dogodkov v Sloveniji. Področje, ki vključuje tudi delo na terenu, spremne študije in objave v spremljajoči publikaciji, medijske in popularizirajoče aktivnosti, se deli na:

* problemsko, tematsko in študijsko zastavljene razstavne in festivalske programe, ki vključujejo večje število avtorjev in/oz. avtorskih skupin,
* monografske pregledne razstave posameznih avtorjev, ki časovno obsegajo vsaj 5 let,
* razstave iz tekoče produkcije izbranih avtorjev,

Prednostne usmeritve programskega sklopa so:

* izkazovanje profiliranosti in prepoznavnosti programa,
* vključevanje kakovostnih, izvirnih in aktualnih avtorjev, avtorskih skupin ter ostalih izvajalcev s statusom samozaposlenih v kulturi,
* zagotavljanje čim širšega nabora sodelujočih avtorjev in strokovnjakov,
* skrb za uveljavljanje najmlajše generacije ter
* upoštevanje raznolike produkcije sodobnih vizualnih umetnosti in njene dostopnosti.

**5.3.2**  **Koprodukcije in prevzemi razstav drugih producentov v Sloveniji**

Programski sklop je namenjen sofinanciranju razstav tistih izvajalcev programa, ki prispevajo polovični in manj kot polovični organizacijski in finančni delež za njihovo realizacijo ter za prevzeme razstav drugih producentov. Koproducenti razstav ne smejo biti fizične osebe.

Prednostne usmeritve programskega sklopa so kakovostne in izvirne, po obsegu večje koprodukcije oziroma soorganizacije na nacionalni ravni, ki bodo povezale teritorialno razpršene producente.

**5.3.3 Mednarodno sodelovanje**

Programski sklop je namenjen sofinanciranju razstavnih projektov v tujini in se deli na:

* gostovanja projektov s področja sodobnih vizualnih umetnosti iz Slovenije v tujini,
* koprodukcije pri mednarodnih razstavnih projektih v tujini,

Prednostne usmeritve programskega sklopa so vključenost v mednarodne selekcije na najvišji ravni (Beneški bienale in Arhitekturni bienale, Istanbulski bienale, Manifesta, Documenta in druge primerljive razstave in festivali) in predstavitve Slovenije v nacionalnih muzejih in galerijah držav gostiteljic.

**5.3.4 Podporni programi**

Programski sklop je namenjen vsem performativnim, študijskim, teoretskim, izobraževalnim, popularizirajočim programom, kulturno-umetnostni vzgoji in drugim podpornim aktivnostim, ki bistveno prispevajo k vsebinski in formalni celovitosti prijaviteljevega osnovnega programa ter jih po formi in vsebini ni mogoče opredeliti v drugih obstoječih programskih sklopih.

Enota programa je lahko tudi kulturno-vzgojni program, ki se navezuje na prijavljene enote programa v točkah 5.3.1. in 5.3.2.

Področje se deli na:

* neformalne prenose znanja,
* enkratne kulturne predstavitve in dogodke, ki so v povezavi s programi pod točkami 5.3.1, 5.3.2 in 5.3.3,
* okrogle mize in predavanja.

Prednostne usmeritve programskega sklopa so izkazovanje izvirnosti in z drugimi nezamenljivost programa ter kakovostno, strokovno in inovativno zastavljeni načini za pridobivanje občinstva in potencialnih zbirateljev.

**5.4. Intermedijske umetnosti**

**5.4.1 Produkcija, koprodukcija in postprodukcija**

Programski sklop je namenjen sofinanciranju izvajalčeve lastne produkcije in postprodukcije, vključno s spremljajočimi materiali in promocijsko aktivnostjo.

Prednostne usmeritve programskega sklopa: vključevanje vrhunskih slovenskih izvajalcev, produkcija aktualnih intermedijskih novitet, skrb za uveljavljanje mladih slovenskih avtorjev, večje število postprodukcij in njihova regionalna razpršenost v slovenskem kulturnem prostoru.

**5.4.2 Mednarodno sodelovanje in gostujoče programske enote**

Programski sklop je namenjen predvsem gostovanjem lastne programske produkcije na referenčnih prizoriščih v tujini, v manjši meri pa tudi gostujočim referenčnim programskim enotam iz tujine. Slednje ne smejo presegati polovice programskih enot tega podpodročja.

Prednostne usmeritve programskega sklopa: predstavljanje vrhunskih in referenčnih slovenskih avtorjev,gostovanja na referenčnih prizoriščih v tujini, regionalna razpršenost gostovanj znotraj EU in vključevanje v mednarodne mreže za posredovanje umetniških vsebin.

**5.4.3 Podporni programi**

Programski sklop jenamenjen sofinanciranju podpornih programskih aktivnosti na intermedijskem področju, ki jih po formi in vsebini ni možno opredeliti v obstoječih programskih sklopih in ki s svojo realizacijo bistveno prispevajo k vsebinski in formalni celovitosti prijaviteljevega programa (predstavitve, okrogle mize, predavanja, kulturno-umetnostna vzgoja, delo z občinstvom in druge promocijske dejavnosti, ki so prepoznavno vezane na lastno produkcijo in zastavljene večletne programske cilje delovanja).

Pod podporne programe ne štejemo projektov, ki so del izrazito tehnične kulture, participatornih tehnično vzgojnih projektov, »naredi sam« (DIY) projektov ljubiteljske narave in platform, če te ne izkazujejo nadgradnje z izrazito umetniško dodano vrednostjo.

Enota programa je lahko tudi kulturno-vzgojni program, ki se navezuje na prijavljene enote programa v točkah 5.4.1. in 5.4.2. (gostujoče programske enote) in ni izrazito tehnične narave.

Prednostne usmeritve programskega sklopa: vključevanje referenčnih predavateljev, delo z mladimi avtorji in izvajalci, izobraževanje in ustvarjanje nove publike, krepitev kritiške stroke in strokovnih medijskih odzivov ter sodelovanje z javnimi zavodi.

1. **Pogoji za sodelovanje na razpisu**
	1. **Splošni pogoji:**

Na razpis se lahko prijavijo le prijavitelji, ki izpolnjujejo naslednje **splošne** pogoje:

1. so nevladne kulturne organizacije, registrirane za opravljanje kulturno-umetniških dejavnosti ter posredovanje kulturnih dobrin v Sloveniji, ki že delujejo na področju razpisa, glede na osnovno dejavnost pa niso ljubiteljske, izobraževalne, znanstvene ali vzgojno-izobraževalne institucije, oziroma organizacije, katerih temeljni namen za ustanovitev ni bilo opravljanje kulturno-umetniških dejavnosti ter posredovanje kulturnih dobrin v Sloveniji,
2. so na dan zaključka razpisnega roka vsaj pet let registrirani za izvajanje dejavnosti na področju kulture in umetnosti,
3. zagotavljajo dostopnost programa javnosti,
4. bodo za vse svoje prireditve v okviru programa v letih 2022-2025 izdajali vstopnice, ki so lahko tudi brezplačne, oziroma bodo vzpostavili ustrezen način beleženja obiska. Izjema so lahko tisti javni dogodki v okviru programa, ki ne omogočajo niti izdajanja vstopnic niti beleženja obiska (razstave v javnem prostoru ipd.),
5. prijavljajo programe, katerih zaprošeni znesek financiranja ne presega najvišje možne višine zaprošenih sredstev, ki je opredeljena na področju,
6. prihodki programa so enaki odhodkom programa,
7. ne prijavljajo programskih dejavnosti ali enot, ki so že bile izbrane na programskih ali projektnih razpisih oz. pozivih Ministrstva, na razpisih Slovenskega filmskega centra javne agencije RS, Javnega sklada RS za kulturne dejavnosti, Javne agencije za knjigo RS in drugih ministrstev,
8. da se posamezen prijavitelj na ta razpis prijavlja samo enkrat in poda vlogo le na eno osnovno razpisno področje,
9. dovoljujejo objavo osebnih podatkov z namenom objave rezultatov razpisa na spletni strani Ministrstva, skladno z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US,102/15 in 7/18) in Zakonom o varstvu osebnih podatkov (Uradni list RS, št. 94/07 – uradno prečiščeno besedilo in 177/20),
10. nimajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo in 158/20),
11. imajo kontinuirano vsaj enega redno zaposlenega strokovnega delavca (dokazilo: priložena pogodba o delu ali zaposlitvi, veljavna na datum prijave na razpis) oziroma imajo najmanj 2 redna strokovna pogodbena sodelavca (dokazilo: priložena pogodba za najmanj 6 mesecev, veljavna na datum prijave na razpis) Dokazila o izpolnjevanju tega pogoja mora prijavitelj v razpisnem obdobju 2022-2025 poslati dvakrat na leto, in sicer do 10. 1. in do 10. 7. za tekoče leto,
12. da bo prijavitelj samozaposlenim v kulturi, ki jih bo angažiral v okviru javnega kulturnega programa 2022-2025, zagotovil plačilo za opravljeno delo,
13. so v primeru, da so bili pogodbena stranka Ministrstva v obdobju od 1. 1. 2018 do zaključka razpisa, izpolnjevali vse pogodbene obveznosti do Ministrstva (podlaga za ugotovitev izpolnjevanja pogodbenih obveznosti je arhivirana dokumentacija Ministrstva za leta 2018, 2019 in 2020),
14. da je iz javno dostopnih evidenc AJPES in spletnega servisa Prva bonitetna agencija d.o.o. <http://www.ebonitete.si/> razvidno, da na dan zaključka razpisnega roka poslujejo brez blokiranega tekočega računa,
15. da imajo po stanju na katerikoli dan v času razpisnega roka od 27. 8. do 11. 10. 2021 poravnane vse zapadle davke in druge obvezne dajatve v Republiki Sloveniji (dokazilo: Potrdilo o plačanih davkih in drugih obveznih dajatvah na katerikoli dan v času razpisnega roka od 27. 8. do 11. 10. 2021, ki ga prijavitelj pridobi pri Finančni upravi Republike Slovenije; ali podpisano pooblastilo, da lahko Ministrstvo pridobi te podatke),
16. da je vloga prijavitelja skladna z definicijami pomenov izrazov, določenimi v 4. točki razpisnega besedila.

Prijavitelj poda izjavo o izpolnjevanju pogojev iz točke 6.1. s podpisanimi izjavami v predpisanem prijavnem obrazcu. Izpolnjevanje 2. pogoja se ugotavlja na osnovi dostopnih javnih evidenc, in sicer mora prijavitelj pogoj izpolnjevati na dan zaključka razpisnega roka. Če Ministrstvo kadarkoli naknadno zahteva originalna potrdila o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku.

* 1. **Posebni pogoji na osnovnih razpisnih področjih:**

Na osnovno razpisno področje se lahko prijavijo le prijavitelji, ki poleg splošnih izpolnjujejo tudi naslednje **posebne** pogoje:

* + 1. **na področju uprizoritvenih umetnosti**
1. da je prijavitelj v obdobju od 1. 1. 2018 do dne oddaje vloge na razpis realiziral najmanj 60 dogodkov v programskih sklopih: Produkcija in postprodukcija, Mednarodno sodelovanje in gostujoče uprizoritve, Mednarodni festivali in platforme, od tega najmanj 6 enot produkcije in najmanj 6 enot mednarodnega sodelovanja; upoštevajo se samo dogodki, navedeni v pravočasno prispeli vlogi,
2. da prijavlja programske dejavnosti v najmanj treh od štirih programskih sklopov iz točke 5.1., pri čemer mora program obvezno vsebovati programski sklop Produkcija in postprodukcija, v katerem mora v obdobju razpisa 2022-2025 prijaviti najmanj 8 programskih dejavnosti v podsklopu »premiere«,
3. če prijavitelj v prijavljeni program vključuje avtorski opus in/ali produkcijo mladega avtorja, morata imeti avtor in/ali mladi avtor status samozaposlenega v kulturi,
4. da skupna zaprošena vsota za programske materialne stroške, za stroške dela zaposlenih, za splošne stroške delovanja in za stroške nakupa opreme ter investicijskega vzdrževanja na letni ravni ne presega 70 % celotne vrednosti programa na letni ravni in da prijavitelj hkrati ne zaproša več kot za:

- do 115.000,00 EUR na letni ravni,

- do 135.000,00 EUR na letni ravni, če njegov program vsebuje tudi:

* dva dvoletna avtorska opusa v štirih letih ali 2 produkciji mladega avtorja na leto (skupaj 8 produkcij mladega avtorja v štirih letih) ali
* en dvoletni avtorski opus v štirih letih in 2 produkciji mladega avtorja na leto (skupaj 4 produkcije mladega avtorja v dveh letih).

**6.2.2 na področju glasbenih umetnosti**

1. da je prijavitelj v obdobju od 1. 1. 2018 do dne oddaje vloge na razpis realiziral najmanj 12 dogodkov v programskih sklopih, ki jih v okviru razpisa prijavlja, oziroma izkazuje dejavnosti v primerljivem obsegu; upoštevajo se samo dogodki oziroma dejavnosti, navedeni v pravočasno prispeli vlogi,
2. da prijavlja v okviru programa programske dejavnosti najmanj tri programske sklope (od šestih) z osnovnega razpisnega področja glasbene umetnosti (točka 5.2. razpisnega besedila),
3. da skupna zaprošena vsota za programske materialne stroške na vseh področjih, za stroške dela zaposlenih, za splošne stroške delovanja in za stroške nakupa opreme ter investicijskega vzdrževanja na letni ravni ne presega 70 % celotne vrednosti programa na letni ravni in obenem na letni ravni ne presega 115.000,00 EUR.

**6.2.3 na področju vizualnih umetnosti**

1. da je prijavitelj v obdobju od 1. 1. 2018 do dne oddaje vloge na razpis realiziral najmanj 6 enot v programskem sklopu Produkcija razstavnih in festivalskih programov v Sloveniji na letni ravni (v vlogi producenta) *ali* najmanj 4 enote v programskem sklopu Produkcija razstavnih in festivalskih programov v Sloveniji (v vlogi producenta) *in hkrati* najmanj 2 enoti na ostalih programskih sklopih na letni ravni; upoštevajo se samo enote, navedene v pravočasno prispeli vlogi,
2. da prijavitelj prijavlja najmanj 8 in največ 16 programskih enot iz programskega sklopa Produkcija razstavnih programov v Sloveniji na letni ravni (v vlogi producenta), *ali* da prijavlja najmanj 5 programskih enot iz programskega sklopa Produkcija razstavnih programov v Sloveniji (kot producenti) na letni ravni *in hkrati* najmanj 3 programske enote iz ostalih programskih sklopov s področja vizualnih umetnosti, pri čemer sme prijaviti največ 2 programski enoti iz programskega sklopa Podporni programi,
3. da koproducenti znotraj programskega sklopa 5.3.2. (Koprodukcije in prevzemi razstav drugih producentov v Sloveniji) niso fizične osebe,
4. da najvišja zaprošena vsota za programske materialne stroške, za stroške dela zaposlenih, za splošne stroške delovanja in za stroške nakupa opreme ter investicijskega vzdrževanja, za vse enote programa na letni ravni skupaj ne presega 70 % celotne vrednosti programa in obenem ne presega:

- do 120.000,00 EUR na letni ravni za prijavitelje, ki imajo vsaj 3 redno zaposlene;

- do 90.000,00 EUR na letni ravni za prijavitelje, ki imajo vsaj 1 redno zaposlenega oziroma vsaj 2 redna strokovna pogodbena sodelavca s pogodbo za najmanj 6 mesecev.

**6.2.4 na področju intermedijskih umetnosti**

1. da je prijavitelj v obdobju od 1. 1. 2018 do dne oddaje vloge na razpis na osnovnem področju realiziral najmanj 22 intermedijskih programskih enot (upoštevajo se samo dogodki oziroma dejavnosti, navedeni v pravočasno prispeli vlogi) v najmanj dveh razpisanih programskih sklopih (5.4.1., 5.4.2. ali 5.4.3.) oz. izkazuje intermedijske dejavnosti v primerljivem obsegu (obvezna priloga: natančen seznam programskih enot z datumom prve predstavitve in navedbo področja, lokacije/prizorišča ter medijskih odzivov brez najav),
2. da v okviru programskega sklopa Mednarodno sodelovanje in gostujoče programske enote prijavlja le tolikšno število gostujočih tujih programskih enot, da te ne presegajo števila gostovanj lastne produkcije v tujini,
3. da najvišja zaprošena vsota za posamezno programsko enoto ne presega 12.000,00 EUR, za programski sklop Podporni programi pa ne 8.000,00 EUR, pri čemer skupna zaprošena vsota za programske materialne stroške na vseh področjih, za stroške dela zaposlenih, za splošne stroške delovanja in za stroške nakupa opreme ter investicijskega vzdrževanja na letni ravni ne presega 70 % celotne vrednosti programa na letni ravni in obenem ne presega 75.000,00 EUR.
	1. **Posebni pogoji na drugih razpisnih področjih:**

Prijavitelj lahko pod naslednjimi pogoji v program vključi tudi programske enote drugih razpisnih področij:

* da izpolnjuje splošne in posebne pogoje na osnovnem razpisnem področju, ki ga prijavlja,
* da so programske vsebine drugih razpisnih področij vključene v strateški načrt in so skladne z javnim kulturnim programom na matičnem področju, ki je predmet financiranja,
* da skupna zaprošena vsota za programske materialne stroške na posameznem drugem razpisnem področju ne presega 70 % celotne vrednosti programskih materialnih stroškov na tem posameznem drugem razpisnem področju in hkrati ne presega:
* 20.000,00 EUR na področju uprizoritvenih umetnosti,
* 10.000,00 EUR na področju glasbenih umetnosti,
* 15.000,00 na področju vizualnih umetnosti,
* 8.000,00 EUR na področju intermedijskih umetnosti.
1. **Izpolnjevanje razpisnih pogojev**

Izpolnjevanje pogojev ugotavlja komisija za odpiranje vlog, ki jo izmed zaposlenih na Ministrstvu imenuje minister za kulturo.

Prijavitelji, ki se prijavijo na razpis s formalno nepopolno vlogo, bodo pisno pozvani k dopolnitvi. Prijavitelj mora vlogo dopolniti v petih dneh po prejemu poziva k dopolnitvi, sicer se bo vloga štela kot nepopolna. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Ministrstvo lahko v primeru naknadne ugotovitve neizpolnjevanja pogojev in po že izdani dokončni odločbi o izboru projekta spremeni odločitev in z izvajalcem programa ne sklene pogodbe. Prav tako lahko v primeru naknadne ugotovitve neizpolnjevanja pogojev ali pogodbenih obveznosti v času letnega pregleda razveže že sklenjeno pogodbo, v primeru že izplačanih sredstev pa zahteva povračilo sredstev.

**OPOZORILO:**

**Če se prijavitelj prijavi na ta razpis z več kot eno vlogo ali na več osnovnih področij, se vse vloge prijavitelja zavržejo iz razloga neizpolnjevanja splošnih pogojev (kot neupravičena oseba). Dokumentacija, ki je priložena vlogi, se ne vrača!**

1. **Razpisni kriteriji**

Program, prijavljen na programski razpis, oznaka JPR-PROG-2022-2025, se ocenjuje s kriteriji.

Splošni kriteriji veljajo za vsa razpisna področja, posebni kriteriji pa za vsako razpisno področje posebej. Kriteriji so ovrednoteni s točkami, pri čemer je pri posameznem kriteriju v spodnji razpredelnici navedena najvišja možna višina prejetih točk. Najvišje možno število vseh prejetih točk za celovit program je 100 točk.

* 1. **Splošni kriteriji**

|  |  |
| --- | --- |
| **Kriteriji:**  | **Največ možnih****točk** |
| 1. **OCENA REFERENČNOSTI PRIJAVITELJA IN USTVARJALCEV**
 | **25** |
| 1. Programske reference prijavitelja na osnovnem razpisnem področju v obdobju od 1.1.2018 do dne oddaje vloge na razpis (kakovost in uspešnost izvedbe programov in projektov, prepoznavnost in uveljavljenost prijavitelja v strokovni javnosti, odmevnost, število nagrad)

(brez referenc na področju – 0 točk; manj referenčne – 4 točke; referenčne – 7 točk; presežne – 10 točk) | 10 |
| 1. Reference in kakovosten izbor ustvarjalcev, izvajalcev in podizvajalcev programa na osnovnem področju

(brez referenc na področju – 0 točk; manj referenčne – 4 točke; referenčne – 7 točk; presežne – 10 točk) | 10 |
| 1. Prijavitelj ima status nevladne organizacije v javnem interesu na področju kulture\*
 | 5\* |
| 1. **OCENA IZVEDLJIVOSTI PROGRAMA**
 | **35** |
| 1. Glede na vsebino in obseg finančno uravnotežen in izvedljiv program

(neustrezno – 0 točk; slabo – 2 točki; sprejemljivo – 4 točke; ustrezno – 6 točk; dobro – 8 točk; odlično – 10 točk) | 10 |
| 1. Stopnja finančne soudeleženosti izvajalca z lastnimi in drugimi pridobljenimi sredstvi (razen predvidenih sredstev MK)

(31-34%: dobro – 4 točke; 35-39%: zelo dobro – 7 točk; 40% in več: odlično – 10 točk) | 10 |
| 1. Ustrezno ovrednotenje avtorskega dela ustvarjalcev programskih vsebin

(neustrezno – 0 točk; slabo – 1 točka; sprejemljivo – 2 točki; ustrezno – 3 točke; dobro – 4 točke; odlično – 5 točk) | 5 |
| 1. Predvidena dostopnost programa javnosti in izkazovanje ciljev, ki presegajo lokalne interese, ter predvidena odmevnost v slovenskem in mednarodnem kulturnem prostoru

(neustrezno – 0 točk; slabo – 1 točka; sprejemljivo – 2 točki, ustrezno – 3 točke; dobro – 4 točke; odlično – 5 točk) | 5 |
| 1. Razvoj občinstva (strategija razvoja občinstva ter predvideni načini nagovarjanja občinstva in promocije)

(neustrezno – 0 točk; slabo – 1 točka; sprejemljivo – 2 točki, ustrezno – 3 točke; dobro – 4 točke; odlično – 5 točk) | 5 |
|  **SKUPAJ:**  | **60** |

\*Na podlagi 16. člena Zakona o nevladnih organizacijah (Uradni list RS, št. 21/18).

* 1. **Posebni kriteriji**
		1. **Uprizoritvene umetnosti**

|  |  |
| --- | --- |
| **Kriteriji:**  | **Največ možnih****točk** |
| 3**. OCENA VSEBINE PROGRAMA**  | **40** |
| 1. Tehtnost in utemeljenost štiriletnega strateškega načrta, s poudarkom na prednostnih usmeritvah po posameznem programskem sklopu (navedenih v točki 5.1. razpisnega besedila

(nejasno – 0 točk; slabo – 2 točki; sprejemljivo – 4 točke; ustrezno – 6 točk; dobro – 8 točk; odlično – 10 točk) | 10 |
| 1. Izkazovanje izvirnosti in ustvarjalnosti v prijavljenem programu (izvirnost, razvoj in nadgradnja umetniških ustvarjalnih postopkov, uprizoritvenih form in poetik)

(nejasno – 0 točk; slabo – 2 točki; sprejemljivo – 4 točke; ustrezno – 6 točk; dobro – 8 točk; odlično – 10 točk) | 10 |
| 1. Celovitost in vsebinska zaokroženost programa ter tehtnost vsebinske obrazložitve in utemeljitve programa

 (nejasno – 0 točk; slabo – 2 točki; sprejemljivo – 4 točke; ustrezno – 6 točk; dobro – 8 točk; odlično – 10 točk) | 10 |
| 1. Prispevek programa h kvaliteti in raznovrstnosti uprizoritvenih umetnosti

(ne izstopa - 0, pomemben - 5, izjemno pomemben – 10) | 10 |

* + 1. **Glasbene umetnosti**

|  |  |
| --- | --- |
| **Kriteriji:**  | **Največ možnih****točk** |
| **3. OCENA VSEBINE PROGRAMA**  | **40** |
| 1. Tehtnost in utemeljenost štiriletnega strateškega načrta, s poudarkom na prednostnih usmeritvah po posameznem programskem sklopu (navedenih v točki 5.2. razpisnega besedila

(nejasno – 0 točk; slabo – 2 točki; sprejemljivo – 4 točke; ustrezno – 6 točk; dobro – 8 točk; odlično – 10 točk) | 10 |
| 1. Izkazovanje izvirnosti in ustvarjalnosti v pristopu in izvedbi (izvirnost, razvoj in nadgradnja umetniških ustvarjalnih postopkov, glasbenih form)

(nejasno – 0 točk; slabo – 2 točki; sprejemljivo – 4 točke; ustrezno – 6 točk; dobro – 8 točk; odlično – 10 točk) | 10 |
| 1. Celovitost in vsebinska zaokroženost programa ter tehtnost vsebinske obrazložitve in utemeljitve programa

(nejasno - 0 točk; slabo – 2 točki; sprejemljivo – 4 točke; ustrezno – 6 točk; dobro – 8 točk; odlično – 10 točk) | 10 |
| 1. Prispevek k razvoju glasbene umetnosti

(ne izstopa - 0, pomemben - 5, izjemno pomemben – 10) | 10 |

* + 1. **Vizualne umetnosti**

|  |  |
| --- | --- |
| **Kriteriji:**  | **Največ možnih****točk** |
| 1. **OCENA VSEBINE PROGRAMA**
 | **40** |
| 1. Skladnost prijavljenega programa z razvojnimi cilji, opredeljenimi v štiriletnem strateškem načrtu, tehtnost utemeljitve programskih vsebin z vidika pomena za razvoj dejavnosti prijavitelja ter prispevka k razvoju vizualne umetnosti v Sloveniji

(manj ustrezno – 2 točki; delno ustrezno – 4 točke; ustrezno – 6 točk; dobro – 8 točk; vrhunsko – 10 točk) | 10 |
| 1. Aktualnost, izvirnost, profiliranost in prepoznavnost prijavljenega programa

(manj ustrezno – 2 točki; delno ustrezno – 4 točke; ustrezno – 6 točk; dobro – 8 točk; vrhunsko – 10 točk) | 10 |
| 1. Izkazovanje sodobnih in inovativnih pristopov v produkciji in promociji programa oz. posameznih programskih enot

(manj ustrezno – 2 točki; delno ustrezno – 4 točke; ustrezno – 6 točk; dobro – 8 točk; vrhunsko – 10 točk) | 10 |
| 1. Prispevek k razvoju slovenskih vizualnih umetnosti

(manj ustrezno – 2 točki; delno ustrezno – 4 točke; ustrezno – 6 točk; dobro – 8 točk; vrhunsko – 10 točk) | 10 |

* + 1. **Intermedijske umetnosti**

|  |  |
| --- | --- |
| **Kriteriji:**  | **Največ možnih****točk** |
| **3. OCENA VSEBINE PROGRAMA** | **40** |
| 1. Skladnost prijavljenega programa z razvojnimi cilji, opredeljenimi v štiriletnem strateškem

načrtu, tehtnost utemeljitve programskih vsebin z vidika pomena za razvoj dejavnosti prijavitelja ter prispevka k razvoju intermedijske umetnosti(neskladno – 0 točk, pogojno ustrezno – 8 točk, dobro – 14 točk, odlično – 20 točk) | 20 |
| 1. Aktualnost izbrane tematike in predvidenih sodobnih izraznih sredstev

(neaktualno – 0 točk, pogojno ustrezno – 4 točke, dobro – 7 točk, odlično – 10 točk) | 10 |
| 1. Referenčnost prizorišč(a) in promocijske aktivnosti prijavitelja

(neustrezno – 0 točk, pogojno ustrezno – 4 točke, dobro – 7 točk, odlično – 10 točk) | 10 |
| **SKUPAJ:** | **40** |

**8. 5. Merilo in kriteriji na drugih razpisnih področjih**

Skladnost programskih enot drugih razpisnih področij, ki jih bo prijavitelj vključil v program, s strateškim načrtom in z javnim kulturnim programom na osnovnih področjih bodo presojale strokovne komisije za prijaviteljevo osnovno področje. Če bodo strokovne komisije za osnovna področja ocenile, da so programske enote drugih razpisnih področij skladne s strateškim načrtom, jih bodo predale v ocenjevanje strokovnim komisijam za ustrezna druga razpisna področja.

Strokovna komisija ustreznega drugega področja bo program, ki ga prijavitelj prijavlja na drugo področje in za katerega je strokovna komisija za prijaviteljevo osnovno področje predhodno ugotovila, da je skladen s strateškim načrtom in z javnim kulturnim programom na osnovnem področju, ocenila na podlagi naslednjega merila in kriterijev:

**8. 5. 1 Izločitveno merilo**

Strokovna komisija za prijaviteljevo osnovno področje bo v skladu z izločitvenim merilom ugotavljala, ali so programske enote drugih razpisnih področij skladne s strateškim načrtom.

Če je izločitveno merilo ovrednoteno kot NE, strokovna komisija za osnovno področje v postopku izvedbe postopka javnega razpisa v prijavi ocenjuje le programske sklope, ki jih je prijavitelj prijavil na osnovnem področju.

|  |  |  |
| --- | --- | --- |
| **Programska enota drugega razpisnega področja je skladna s strateškim načrtom** | **DA** | **NE** |
| **izločitveno merilo** |

**8.5.2 Kriteriji**

|  |  |
| --- | --- |
| **Kriteriji:**  | **Največ možnih** **točk** |
| 1. Programske reference prijavitelja na drugem razpisnem področju (v obdobju od 1.1.2018 do dne oddaje vloge na razpis)

(brez referenc na področju – 0 točk; manj referenčne – 4 točke; referenčne – 7 točk; presežne – 10 točk) | 10 |
| 1. Reference ter aktualen in kakovosten izbor ustvarjalcev, izvajalcev in podizvajalcev programa na drugem razpisnem področju

(brez referenc na področju – 0 točk; manj referenčne – 4 točke; referenčne – 7 točk; presežne – 10 točk) | 10 |
| 1. Prijavitelj ima status nevladne organizacije v javnem interesu na področju kulture\*
 | 3 |
| 1. Izkazovanje izvirnosti in ustvarjalnosti v pristopu in izvedbi ter celovitosti

in zaokroženosti prijavljenih programskih enot (nejasno – 0 točk; slabo – 2 točki; sprejemljivo – 4 točke; ustrezno – 6 točk; zelo dobro – 8 točk; odlično – 10 točk) | 10 |
| 1. Predvidena dostopnost zainteresirani javnosti ter predvidena odmevnost prijavljenih programskih enot v slovenskem in mednarodnem kulturnem

prostoru(neustrezno – 0 točk; slabo – 1 točka; delno ustrezno – 2 točki, ustrezno – 4 točke; dobro – 6 točk; vrhunsko – 7 točk) | 7 |
| 1. Prispevek k zagotavljanju kakovosti, raznovrstnosti in dostopnosti umetniških vsebin na razpisnem področju, na katerega so programske enote prijavljene

(ne izstopa – 0 točk, pomemben – 5 točk, izjemno pomemben – 10 točk) | 10 |
| **SKUPAJ:** | **50** |

\*Na podlagi 16. člena Zakona o nevladnih organizacijah (Uradni list RS, št. 21/18).

Skladnost drugih razpisnih področij se bo preverjala na podlagi vloge in predloga prijavitelja tudi na osnovi vsakoletnega poziva k predložitvi programa za naslednje leto, če bo pri tem še vedno izpolnjeval splošne in posebne pogoje razpisa.

1. **Uporaba kriterijev in določitev višine sofinanciranja**

Strokovne komisije za posamezna področja bodo vse prijavljene kulturne programe v ustreznih vlogah, prispelih na javni razpis z oznako JPR-PROG-2022-2025, razvrstile na podlagi splošnih in posebnih kriterijev za ocenjevanje in vrednotenje.

**9.1 Osnovno področje**

Razpisni kriteriji so ovrednoteni s točkami, pri čemer je pri posameznem kriteriju navedena najvišja možna višina doseženih točk. Najvišje možno število prejetih točk za program na osnovnem razpisnem področju je 100 točk. Vstopni prag za sofinanciranje je 81 točk. Sofinancirani bodo programi, ki bodo na posameznem razpisnem področju ocenjeni najvišje.

Ministrstvo bo v obdobju 2022-2025 v okviru razpisa JPR-PROG-2022-2025 sofinanciralo predvidoma 34 programov na osnovnih razpisnih področjih, in sicer:

- največ 8 na osnovnem razpisnem področju uprizoritvenih umetnosti,

- največ 12 na osnovnem razpisnem področju glasbenih umetnosti,

- največ 9 na osnovnem razpisnem področju vizualnih umetnosti,

- največ 5 na osnovnem razpisnem področju intermedijskih umetnosti.

Programi prijaviteljev, ki prejmejo od (vključno) 90 do 100 točk, bodo sofinancirani v celotni zaprošeni vrednosti.

Programi prijaviteljev, ki prejmejo od (vključno) 81 do 89 točk, bodo sofinancirani z 90% zaprošene vrednosti.

Če bi v okviru posameznega razpisnega področja strokovna komisija z enakim številom točk ocenila dve ali več vlog in bi bilo z uvrstitvijo obeh v sofinanciranje preseženo največje število sofinanciranih programov, kot so za vsako področje opredeljeni spodaj, bo v sofinanciranje izbrana vloga, ki je dosegla višje število točk na podlagi posebnih kriterijev.

Če tudi po tem kriteriju ne bi bilo mogoče razlikovati (oziroma bi imele primerjane prijave enako število točk), se kot naslednja na enak način upošteva ocena po naslednjem kriteriju:

* na področju uprizoritvenih umetnosti: 3b,
* na področju glasbenih umetnosti: 3b,
* na področju vizualnih umetnosti: 3d,
* na področju intermedijskih umetnosti: 3b.

Če tudi po tem kriteriju ne bi bilo mogoče razlikovati (oziroma bi imele primerjane prijave enako oceno tega kriterija), se kot naslednja na enak način upošteva ocena po naslednjem kriteriju:

* na področju uprizoritvenih umetnosti: 3c,
* na področju glasbenih umetnosti: 3a,
* na področju vizualnih umetnosti: 3a,
* na področju intermedijskih umetnosti: 3c.

Če bi bile primerjane prijave enako ocenjene tudi po vseh zgoraj naštetih posameznih kriterijih, se v sofinanciranje sprejme prijava, ki ima večji odstotek finančne soudeleženosti izvajalca z lastnimi in drugimi pridobljenimi sredstvi (razen predvidenih sredstev ministrstva).

**9.2 Druga področja**

Razpisni kriteriji so ovrednoteni s točkami, pri čemer je pri posameznem kriteriju navedena najvišja možna višina doseženih točk. Najvišje možno število prejetih točk za program na drugem razpisnem področju je 50 točk. Vstopni prag za sofinanciranje je 40 točk. Sofinancirani bodo programi, ki bodo na posameznem razpisnem področju najvišje ocenjeni.

Če bi po ocenjevanju komisije imelo več prijav enako število točk in na ta način ne bi bilo mogoče določiti dveh najvišje ocenjenih prijav, se med prijavami z enakim seštevkom točk za sofinanciranje izbere tisto prijavo, ki ima višjo oceno po kriteriju d iz točke 8.5.2.

Če tudi po tem kriteriju ne bi bilo mogoče razlikovati (oziroma bi imele primerjane prijave enako oceno tega kriterija), se med prijavami z enakim seštevkom točk za sofinanciranje izbere tisto prijavo, ki ima višjo oceno po kriteriju e iz točke 8.5.2.

Če tudi po tem kriteriju ne bi bilo mogoče razlikovati (oziroma bi imele primerjane prijave enako oceno tega kriterija), se v sofinanciranje sprejme prijava, ki ima večji odstotek finančne soudeleženosti izvajalca z lastnimi in drugimi pridobljenimi sredstvi (razen predvidenih sredstev ministrstva).

Ministrstvo bo v obdobju 2022-2025 v okviru razpisa JPR-PROG-2022-2025 sofinanciralo predvidoma 15 programov na drugih področjih, in sicer:

- največ 3 na drugem razpisnem področju uprizoritvenih umetnosti,

- največ 4 na drugem razpisnem področju glasbenih umetnosti,

- največ 5 na drugem razpisnem področju vizualnih umetnosti,

- največ 4 na drugem razpisnem področju intermedijskih umetnosti.

Programi prijaviteljev, ki prejmejo od (vključno) 45 do 50 točk, bodo sofinancirani v celotni zaprošeni vrednosti.

Programi prijaviteljev, ki prejmejo od 40 do 44 točk, bodo sofinancirani z 90% zaprošene vrednosti.

 **10. Poraba dodeljenih sredstev**

Z izvajalcem izbranega programa bo na podlagi odločbe sklenjena pogodba za obdobje trajanja razpisa. Ob letnem pozivu k predložitvi programa za naslednje leto ali v primeru drugih objektivnih sprememb, ki vplivajo na pogodbeno razmerje, bodo z izvajalcem sklenjeni dodatki k pogodbi, v katerih bosta določena dokončen obseg programa v posameznem letu in dokončna višina sredstev za izvedbo programa v določenem letu ter opredeljene druge morebitne spremembe, vezane na izvedbo izbranega programa in pogodbeno razmerje. Dokončna višina sredstev za posamezno leto se določi na podlagi pregleda realizacije pogodbe in vsebinskega ovrednotenja ter okvira sredstev, namenjenih razpisu v posameznem proračunskem letu.

Izvajalec izbranega programa mora celotno obdobje trajanja razpisa izpolnjevati splošne in posebne pogoje razpisa na vseh področjih, ki so bila izbrana v sofinanciranje, celotno vrednost programa za posamezno leto pa lahko spreminja le z utemeljenim pisnim predlogom.

V času trajanja pogodbe lahko izvajalec programa ob letnem pozivu k predložitvi programa za naslednje leto predloži programske enote iz programskih sklopov tistih razpisnih področij, ki so bila izbrana v sofinanciranje.

**11. Predvidena vrednost sredstev**

Predvidena vrednostvseh razpoložljivih sredstev, namenjenih za razpis, oznaka JPR-PROG-2022-2025, je 3.817.000,00 EUR na letni ravni. Sredstva se zagotovijo z naslednjih proračunskih postavk:

* 131075 - Uprizoritvene umetnosti- programi in projekti v predvideni višini 1.140.000,00 EUR,
* 131077 - Glasbeni programi in projekti v predvideni višini 1.420.000,00 EUR,
* 131076 - Vizualne umetnosti – programi in projekti v predvideni višini 850.000,00 EUR,
* 131078 - Intermedijske umetnosti – programi in projekti v predvideni višini 407.000,00 EUR.

**12. Obdobje za porabo dodeljenih sredstev**

Dodeljena proračunska sredstva za izbrane programe morajo biti porabljena v proračunskih letih 2022, 2023, 2024 in 2025 oz. v plačilnih rokih, kot jih bo določal Zakon o izvrševanju proračuna RS.

Dodeljena proračunska sredstva se bodo izplačevala skladno z dinamiko izplačil, opredeljeno v pogodbi o sofinanciranju kulturnih programov, in na podlagi izstavljenih zahtevkov za izplačilo.

**13. Razpisni rok**

Razpis se prične **27. 8. 2021** in se zaključi **11. 10. 2021**.

**14. Razpisna dokumentacija**

Razpisna dokumentacija obsega:

* besedilo programskega razpisa, oznaka JPR-PROG-2022-2025,
* prijavne obrazce (z navedbo obveznih prilog).

**Prijavitelj mora ob prijavi programa na razpis priložiti naslednjo dokumentacijo:**

* **v celoti in skladno z navodili izpolnjene, vsebinsko in oblikovno nespremenjene prijavne obrazce, natisnjene na papirju (v slovenskem jeziku),**
* **obvezne priloge k prijavnim obrazcem, natisnjene na papirju (v slovenskem jeziku, razen tujih medijskih objav in strokovnih člankov, morebitnih originalnih izjav, pogodb ali vabil tujih partnerjev),**
* **fotokopijo ustanovnega ali drugega temeljnega akta,**
* **vse prijavne obrazce tudi na priloženem elektronskem mediju (CD, DVD ali USB pomnilnik) v Wordovi datoteki in finančno tabelo v Excellovi datoteki. Obrazci št. 4 morajo biti pregledno zloženi po posameznih programskih enotah znotraj posameznih vrst programskih sklopov in programskih sklopov,**
* **dokazila o izpolnjevanju pogojev iz točke 6.1.**

**Obrazci naj bodo izpolnjeni v pisavi v pisavi Arial 10.**

Razpisno dokumentacijo si lahko prijavitelji natisnejo s spletne strani Ministrstva: <http://www.gov.si/drzavni-organi/ministrstva/ministrstvo-za-kulturo/javne-objave/>, kjer najdejo tudi vse druge podatke, povezane z izvedbo razpisa, oznaka JPR-PROG-2022-2025.

Ministrstvo je dolžno na pisno zahtevo v času razpisnega roka zainteresiranim prijaviteljem razpisno dokumentacijo tudi poslati.

**15. Oddaja in dostava vlog**

Vloga mora biti izpolnjena na predpisanih prijavnih obrazcih ter mora vsebovati vse obvezne priloge in podatke, določene v razpisni dokumentaciji.

Oddaja vloge pomeni, da se prijavitelj **strinja z vsemi pogoji in kriteriji razpisa**.

Vloga mora biti v poslovnem času Ministrstva predložena glavni pisarni na naslov: **Ministrstvo za kulturo RS, Maistrova 10, 1000 Ljubljana**, najkasneje do **11. 10. 2021** oz. najkasneje ta dan oddana na pošti kot priporočena pošiljka na naslov: **Ministrstvo za kulturo RS, Maistrova 10, 1000 Ljubljana**. Pošiljka mora biti poslana **v zaprti kuverti z izpisom na prednji strani:** NE ODPIRAJ - PRIJAVA NA RAZPIS z oznako JPR-PROG-2022-2025, z navedbo osnovnega razpisnega področja (npr. UPRIZORITVENE UMETNOSTI). **Na hrbtni strani** ovitka mora biti naveden uradni naziv in naslov (sedež) prijavitelja.

**16. Izločitev vlog**

Za **prepozno** se šteje vloga (oziroma dopolnitev ali sprememba), ki ni bila oddana priporočeno na pošto do vključno **11. 10. 2021** oz. do tega dne ni bila v poslovnem času Ministrstva predložena glavni pisarni ministrstva, Maistrova 10, 1000 Ljubljana.

Za **nepopolno** se šteje vloga, ki ne vsebuje vseh obveznih sestavin, ki jih zahteva besedilo razpisa in razpisne dokumentacije. Za nepopolno šteje tudi vloga, ki je na razpis prispela kot formalno nepopolna in je prijavitelj ne dopolni v zahtevanem petdnevnem roku.

Za **neupravičeno osebo** se šteje tisti prijavitelj, katerega vloga ne izpolnjuje pogojev, določenih v besedilu razpisa. Izpolnjevanje pogojev se ugotavlja na osnovi obveznih dokazil in vloge prijavitelja.

Dopolnjevanje in spreminjanje vlog je možno le v razpisnem roku z oznako, na katero vlogo se dopolnitev nanaša.

Prijavitelji, ki bodo podali formalno nepopolne vloge, bodo pisno pozvani k dopolnitvi vlog. Vloge morajo dopolniti v petih dneh od vročitve poziva k dopolnitvi formalno nepopolne vloge, obvezno z oznako, na katero vlogo ali del vloge se dopolnitev nanaša.

**Ministrstvo bo po odpiranju vlog iz nadaljnjega postopka izločilo vse vloge prijaviteljev:**

* **ki jih ni vložila upravičena oseba,**
* **prepozne vloge in prepozne dopolnitve vlog,**
* **vloge, ki so nepopolne.**

**17. Odpiranje vlog in obveščanje o izboru**

Ministrstvo bo prijavitelje o izidih razpisa obvestilo najkasneje v dveh mesecih po zaključku odpiranja vlog, ki se bo pričelo 15. 10. 2021. Ministrstvo bo izbralo predloge za sofinanciranje kulturnih programov po postopku, kot ga določa Pravilnik o izvedbi javnega poziva in javnega razpisa za izbiro kulturnih programov in kulturnih projektov, in največ do vrednosti, določenih z državnim proračunom.

**OPOZORILO!**

**Prijavitelje opozarjamo, da je izvedba postopka razpisa, oznaka JPR-PROG-2022-2025, vezana na proračunske zmogljivosti Ministrstva. Če pride do sprememb v državnem proračunu ali finančnem načrtu Ministrstva, ki neposredno vplivajo na izvedbo postopka razpisa, oznaka JPR-PROG-2022-2025, je Ministrstvo dolžno ukrepati v skladu s spremembami v državnem proračunu oziroma finančnemu načrtu Ministrstva.**

**Če se v času izvedbe postopka razpisa, oznaka JPR-PROG-2022-2025, zmanjša obseg sredstev, ki je v državnem proračunu, namenjen za kulturo, do takšne mere, da ne zagotavlja izpolnitve ciljev razpisa, oznaka JPR-PROG-2022-2025, lahko Ministrstvo iz tega razloga postopek razpisa ustavi oz. v primeru že zaključenega izbora kulturnih programov v skladu s spremembami proračuna zniža obseg sofinanciranja, spremeni ali prekine že sklenjeno pogodbo o financiranju programa.**

**18. Pristojni uslužbenci za dajanje informacij in pojasnil v zvezi z razpisom:**

|  |  |
| --- | --- |
| * uprizoritvene umetnosti

Katja Jančiče-pošta:katja.jancic@gov.si | * glasbene umetnosti

Laura Škerbece-pošta: laura.skerbec@gov.si |
| * vizualne umetnosti

Judita Krivec Dragane-pošta: judita.krivec-dragan@gov.si | * intermedijske umetnosti

mag. Aleksej Adrijan Loose-pošta: aleksej.loos@gov.si |

Posredovanje informacij poteka po elektronski pošti. Ministrstvo priporoča, da se prijavitelji udeležijo javnih inštrukcij, ki bodo potekale septembra. Termin in način izvedbe bo objavljen na spletni strani <http://www.gov.si/drzavni-organi/ministrstva/ministrstvo-za-kulturo/javne-objave/> v skladu s takrat veljavnimi ukrepi za preprečevanje epidemije covid-19.

**19. Vpogled v razpisno dokumentacijo**

Zainteresirane osebe se lahko seznanijo z razpisno dokumentacijo na spletnih straneh ministrstva: http://www.gov.si/drzavni-organi/ministrstva/ministrstvo-za-kulturo/javne-objave/, kot je navedeno pod točko 14.

 Dr. Vasko Simoniti

 minister